สรรพสามิตรีดภาษี11เดือนเกินเป้า1แสนล้าน
ผลการเก็บภาษีกรมสรรพาสามิตก่อนสิ้นปีงบประมาณเกินเป้าไปแล้ว 1 แสนล้านบาท โดยการเก็บภาษีในเดือน ส.ค. ที่ผ่านมาเกินเป้า 9,522 ล้านบาท
7 ก.ย. 2553

ผลการเก็บภาษีกรมสรรพาสามิตก่อนสิ้นปีงบประมาณเกินเป้าไปแล้ว 1 แสนล้านบาท โดยการเก็บภาษีในเดือน ส.ค. ที่ผ่านมาเกินเป้า 9,522 ล้านบาท
นายอารีพงศ์ ภู่ชอุ่ม อธิบดีกรมสรรพสามิต เปิดเผยว่า การเก็บภาษีสรรพสามิต ในรอบ 11 เดือนของปีงบประมาณ 2553 ตั้งแต่เดือนต.ค.2552 ถึง ส.ค.  2553 มีจำนวน 3.73 แสนล้านบาท สูงกว่าในช่วงเดียวกันของปีก่อน จำนวน 1.1 แสนล้านบาท และสูงกว่าประมาณการจำนวน 1.06 แสนล้านบาท หรือ 39.88%
สำหรับรายภาษีที่เก็บได้ในรอบ 11 เดือน 5 อันดับแรก ได้แก่ ภาษีน้ำมันและผลิตภัณฑ์น้ำมัน จัดเก็บได้ 1.4 แสนล้านบาท ภาษีรถยนต์ จัดเก็บได้ 7.03 หมื่นล้านบาท ภาษีเบียร์จัดเก็บได้ 5.47 หมื่นล้านบาท ภาษียาสูบ จัดเก็บได้ 4.91 หมื่นล้านบาท และภาษีสุราจัดเก็บได้ 3.88 หมื่นล้านบาท
ขณะที่การเก็บภาษีในเดือน ส.ค. 2553 มีจำนวน 3.26 หมื่นล้านบาท สูงกว่าในช่วงเดียวกันของปีก่อน 4,897ล้านบาท หรือ 17.62%และสูงกว่าประมาณการตามเอกสารงบประมาณ จำนวน 9,522 ล้านบาท หรือ 41.09%
ทั้งนี้ ภาษีที่เก็บได้ 5 อันดับแรก ภาษีน้ำมันและผลิตภัณฑ์น้ำมัน จัดเก็บได้ 1.26 หมื่นล้านบาท สูงกว่าประมาณการ จำนวน 4,347ล้านบาท ภาษีรถยนต์ จัดเก็บได้ 6,700 ล้านบาท สูงกว่าประมาณการ 3,251 ล้านบาท หรือ 94.25% ภาษีเบียร์ จัดเก็บได้ 4,278 ล้านบาท สูงกว่าประมาณการ 564 ล้านบาท หรือ 15.21% ภาษียาสูบ จัดเก็บได้ 4,197 ล้านบาท สูงกว่าประมาณการ 1,155 ล้านบาท หรือ 37.99% และภาษีสุรา จัดเก็บได้ 3,303 ล้านบาท สูงกว่าประมาณการจำนวน 243 ล้านบาท หรือ 7.95%
“กรมสรรพสามิตคาดการณ์ว่าในปีงบประมาณ 2553 การจัดเก็บรายได้ภาษีสรรพสามิตจะเป็นไปตามประมาณการที่กระทรวงการคลังกำหนด คือ 3.66 หมื่นล้านบาท เนื่องจากการขยายตัวของเศรษฐกิจในประเทศมีแนวโน้มที่ดีขึ้น” นายอารีพงศ์กล่าว